Stixrud ble født i Oslo: Hun er datter av kunstneren Christoffer Stixrud og Olaug Longva. Gift med Per Einar Eggen (1933 - 1976). Hun studerte ved Statens håndverks- og kunstindustriskole, Bokkunstklassen fra 1954 til 1958, og under professorene Reidar Aulie og Halvdan Ljøsne ved Statens kunstakademi mellom 1967 og 1971. Hun flyttet til Modum i 1972. Stixrud har arbeidet mye som tegner, og i sine malerier holder hun seg til en dempet fargeskala, med sort, grått og hvitt som hovedfarger. Hun har et naturalistisk formspråk, og øye for det umiddelbare og friske, selv om hun i en del arbeider er nøye med detaljene. Hennes mest brukte motiv er landskapet, gjerne kultiverte landskap med veier og hus. Hennes bilder er skildringer av lys og luft, temperatur og stemning. Hun er mest opptatt av vinter, vår og høst, mens sommeren sjelden gjør seg gjeldende i arbeidene. Den nære og direkte behandlingen av motivet er typisk for Stixruds bilder. Hun arbeider også med akvareller. Studiereiser til London 1960; Umeå 1979; Finland 1983; Sør-Frankrike 1981 og -82; Italia 1980 -2000; for øvrig reiser i Skandinavia, Nederland og til Paris. Fra 1990 til 2000 bodde og arbeidet hun i lengre perioder i Civezza.